Document ID: 31997R1007

Komisjoni määrus (EÜ) nr 1007/97,
4. juuni 1997,
millega muudetakse määrust (EÜ) nr 1429/95, millega kehtestatakse rakenduseeskirjad puu- ja köögiviljatoodete ekspordi toetamiseks
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 28. oktoobri 1996. aasta määrust (EÜ) nr 2201/96 töödeldud puu- ja köögiviljasaaduste turu ühise korralduse kohta, [1] eriti selle artikli 16 lõiget 8,
ning arvestades, et:
komisjoni määruses (EÜ) nr 1429/95, [2] muudetud määrusega (EÜ) nr 341/96, [3] kehtestatakse rakenduseeskirjad puu- ja köögiviljatoodete ekspordi toetamiseks, välja arvatud lisatud suhkru eest antavad toetused;
kehtestatud korra kohaldamisest saadud kogemusi arvestades tuleks teha mitmeid muudatusi;
samal ajal tuleks kõnealuse korra teatavaid aspekte ühtsuse huvides ühtlustada puu- ja köögivilja eksporditoetustega, mis on kehtestatud komisjoni määrusega (EÜ) nr 2190/96, [4] viimati muudetud määrusega (EÜ) nr 610/97 [5];
tuleks sätestada litsentsitaotlustesse ja litsentsidele rohkem kui ühe põllumajandustoote nomenklatuurikoodi märkimine eksporditoetuste jaoks tingimusel, et need koodid vastavad sama kategooria toodetele;
samuti tuleks litsentside väljaandmisel võtta arvesse koguseid, mille jaoks litsentsid välja antakse, st litsentside puhul, mille suhtes komisjon ei ole võtnud erimeetmeid ning mis antakse välja viiendal tööpäeval pärast taotluse esitamise päeva;
vältimaks komisjoni 27. novembri 1987. aasta määruse (EMÜ) nr 3665/87 (milles sätestatakse põllumajandustoodete eksporditoetuste süsteemi kohaldamise üksikasjalikud ühiseeskirjad, [6] viimati muudetud määrusega (EÜ) nr 815/97 [7]) artikli 49 dubleerimist, tuleks lõpetada teatamine kogustest, mille puhul määruse (EMÜ) nr 3665/87 artikli 2a esimese lõigu kohaselt on toetus määratud litsentsita;
tuleks määratleda litsentside väljaandmise kuupäeva mõiste, viidates komisjoni määrusele (EMÜ) nr 3719/88, millega kehtestatakse põllumajandussaaduste impordi- ja ekspordilitsentside ning eelkinnitussertifikaatide süsteemi kohaldamise üksikasjalikud ühiseeskirjad, [8] viimati muudetud määrusega (EÜ) nr 495/97 [9];
tuleks sätestada, et kui litsentsitaotlus võetakse pärast litsentsi väljaandmist tagasi, litsents tühistatakse;
selguse ja paindlikkuse huvides tuleks lõpetada kasutamata koguste automaatne ülekandmine ühest ajavahemikust teise;
tuleks sätestada, et kui komisjonile teatamiseks määratud päev on riiklik tähtpäev, tuleb seda teha eelneval tööpäeval;
käesoleva määrusega ettenähtud meetmed on kooskõlas puu- ja köögiviljatooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määrust (EÜ) nr 1429/95 muudetakse järgmiselt.
1. Artikli 3 lõike 2 teine lõik asendatakse järgmisega:
"Litsentsitaotlustel ja litsentsidel võib olla korraga rohkem kui üks kood tingimusel, et need on ühe kategooria toodete koodid ja nende toodete toetuse määrad on samad."
2. Artiklit 4 muudetakse järgmiselt.
a) Lõike 1 esimeses taandes asendatakse sõnad "millest on lahutatud kogused, mille kohta on välja antud toetuse eelkinnitusega litsentsid" sõnadega "millest on lahutatud kogused, mille kohta on toetuse eelkinnitusega litsentsid välja antud või on väljaandmisel".
b) Lõike 1 teine ja kolmas taane jäetakse välja.
c) Lõikes 3 asendatakse sõnad "väljaandmise kuupäevast alates" sõnadega "alates väljaandmise kuupäevast määruse (EMÜ) nr 3719/88 artikli 21 lõikes 2 määratletud tähenduses".
d) Lõikele 4 lisatakse järgmine lõik:
"Kui litsents on enne taotluse tagasivõtmist välja antud, tuleb see tühistamiseks tagastada artiklis 2 osutatud vastutavale asutusele koos teatega litsentsitaotluse tagasivõtmisest."
3. Artikkel 5 jäetakse välja.
4. Artiklit 6 muudetakse järgmiselt.
a) Esimese lõigu teine taane jäetakse välja.
b) Lisatakse järgmine lõige:
"Kui teatamiseks määratud päev on riigipüha, annab asjaomane liikmesriik informatsiooni komisjonile riigipühale eelneval tööpäeval."
5. Lisa asendatakse käesoleva määruse lisaga.
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolevat määrust kohaldatakse litsentside suhtes, mida taotletakse alates 24. juunist 1997.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 4. juuni 1997

Labels: 3
17